Schengenin säännöstö - Toimeenpanevan komitean päätös, tehty 7 päivänä lokakuuta 1997, Schengenin soveltamissopimuksen voimaansaattamisesta Kreikassa (SCH/Com-ex (97) 29 rev 2)



Virallinen lehti nro L 239 , 22/09/2000 s. 0135 - 0136



TOIMEENPANEVAN KOMITEAN PÄÄTÖS, tehty 7 päivänä lokakuuta 1997, Schengenin soveltamissopimuksen voimaansaattamisesta Kreikassa (SCH/Com-ex (97) 29 rev 2) TOIMEENPANEVA KOMITEA, joka ottaa huomioon Schengenin sopimuksen soveltamisesta tehdyn yleissopimuksen 131 ja 132 artiklan, ottaa huomioon 6 päivänä marraskuuta 1992 tehdyn Kreikan liittymissopimuksen 6 artiklan ja kyseisen liittymissopimuksen päätösasiakirjassa olevan yhteisen julistuksen 6 artiklasta, ottaa huomioon ministerien ja valtiosihteerien 19 päivänä kesäkuuta 1992 antaman julistuksen Schengenin sopimuksen soveltamisesta tehdyn yleissopimuksen voimaansaattamisesta, ottaa huomioon, että Schengenin sopimuksen soveltamisesta tehdyn yleissopimuksen päätösasiakirjassa olevassa yhteisessä julistuksessa 139 artiklasta ja Kreikan liittymissopimuksen päätösasiakirjassa olevassa yhteisessä julistuksessa määrätään, että "Yleissopimus saatetaan voimaan vasta kun yleissopimuksen soveltamisen edellytykset on täytetty allekirjoittajavaltioissa ja kun tarkastukset ulkorajoilla on toteutettu", ottaa huomioon, että toimeenpaneva komitea on vahvistanut 25 päivänä huhtikuuta 1997 poliittisen tahtonsa mahdollistaa soveltamissopimuksen voimaansaattaminen Italiassa, Kreikassa ja Itävallassa 26 päivään lokakuuta 1997 mennessä toimeenpanevan komitean päätöksellä, ottaa huomioon, että Kreikan edistyminen 19 päivänä kesäkuuta 1992 annetussa julistuksessa määrättyjen soveltamissopimuksen voimaansaattamisedellytysten täyttämisessä mahdollistanee soveltamissopimuksen voimaansaattamisen Kreikassa, noudattaa toimeenpanevan komitean 24 päivänä kesäkuuta 1997 antamaa julistusta Schengenin soveltamissopimuksen voimaansaattamisesta Italiassa, Kreikassa ja Itävallassa, jolla ilmaistiin päättäväinen tahto saattaa soveltamissopimus voimaan Italiassa 26 päivään lokakuuta 1997 mennessä ja Itävallassa sekä Kreikassa vuoden 1997 loppuun mennessä, ottaa kuitenkin huomioon tosiasian, että rajatarkastusten vahvistamista ulkorajoilla ja lentoasemien muutoksia ei ole vielä saatu kokonaan päätökseen, vahvistaa poliittisen tahtonsa mahdollistaa yleissopimuksen voimaansaattaminen Kreikassa mahdollisimman pian, ON PÄÄTTÄNYT SEURAAVAA: I Schengenin sopimuksen soveltamisesta tehdyn yleissopimuksen voimaansaattaminen 1. Schengenin sopimuksen soveltamisesta tehty yleissopimus saatetaan voimaan Kreikan osalta 1 päivään joulukuuta 1997 mennessä noudattaen 4 kohdassa annettuja alkuvaiheen määräyksiä. 2. Tämän päätöksen soveltaminen Kreikkaan riippuu Ranskan ja Alankomaiden suorittamasta liittymisvälineiden ratifioinnin, hyväksymisen tai vahvistamisen loppuunsaattamisesta. 3. Edellä 2 kohdassa mainitun ehdon täyttyminen osoitetaan tallettajan ilmoituksella ratifiointi-, hyväksymis- tai vahvistamismenettelyn loppuunsaattamisesta. 4. Päivämäärät ja menettelyt, joiden mukaisesti sisärajoilla suoritettavat tarkastukset lakkautetaan, riippuvat toimeenpanevan komitean uudesta päätöksestä, joka tehdään perustuen kaikkien tarvittavien edellytysten täyttymiseen. Kyseisen päätöksen valmistelemiseksi työryhmä Rajat ja keskusryhmä esittävät toimeenpanevalle komitealle kertomuksen vuonna 1998. Toimeenpaneva komitea käsittelee kyseistä kertomusta viimeistään vuoden 1998 viimeisessä kokouksessaan ja tekee sitä koskevan päätöksen. 5. Toimeenpaneva komitea on tietoinen siitä, että Kreikka on toteuttanut suuria ponnistuksia saattaakseen mahdollisimman pian kaikki rajatarkastukset lentoasemilla ja ulkorajoilla Schengenin vaatimusten tasolle. II Schengenin tietojärjestelmän toimintavalmius Toimeenpaneva komitea julistaa Kreikan olevan toimintavalmiina 1 päivään joulukuuta 1997 mennessä. Kyseisestä ajankohdasta alkaen järjestelmä on avoinna Kreikan viranomaisille, joilla on oikeus hakea tietoja. 1. Kreikan N.SIS-järjestelmä on läpäissyt menestyksekkäästi kaikki koekäyttövaiheet. Toimeenpaneva komitea toteaa 27 päivänä kesäkuuta 1994 antamiensa julistusten mukaisesti, että Kreikan N.SIS-järjestelmä ja SIS-järjestelmä yhdessä Kreikan N.SIS-järjestelmän kanssa ovat toimintavalmiina. 2. Schengenin sopimuksen soveltamisesta tehdyn yleissopimuksen 101 artiklan 4 kappaleen mukaisesti kukin sopimuspuoli toimittaa toimeenpanevalle komitealle luettelon toimivaltaisista viranomaisista, joilla on lupa hakea Schengenin tietojärjestelmään liitettyjä tietoja. Toimeenpaneva komitea merkitsee tiedoksi Kreikan toimittamat luettelot. Schengenin sopimuksen soveltamisesta tehdyn yleissopimuksen 108 artiklan 1 kappaleen mukaisesti kukin sopimuspuoli nimeää keskusviranomaisen, joka vastaa Schengenin tietojärjestelmän kansallisesta osasta. Toimeenpaneva komitea merkitsee tiedoksi Kreikan toimittamat ilmoitukset. Toimeenpanevan komitean 18 päivänä lokakuuta 1993 ja 27 päivänä kesäkuuta 1994 antamien julistusten mukaisesti yksi toimintavalmiuden julistamisen edellytyksistä on ilmoitus, että Schengenin tietojärjestelmään liitettyjä tietoja hakemaan oikeutetuilla viranomaisilla on valmiudet hakea tietoja maassa, jossa Schengenin soveltamissopimus on määrä saattaa voimaan. Saatuaan tiedoksi Kreikan toimittamat luettelot toimeenpaneva komitea vahvistaa, että sille on ilmoitettu tietoja hakemaan oikeutetuilla viranomaisilla olevan tähän valmiudet toimeenpanevan komitean 18 päivänä lokakuuta 1993, 26 päivänä huhtikuuta 1994 ja 27 päivänä kesäkuuta 1994 antamissa julistuksissa tarkoitetulla tavalla. 3. Toimeenpaneva komitea katsoo, että sen 18 päivänä lokakuuta 1993 ja 27 päivänä kesäkuuta 1994 antamien julistusten mukaisesti olennaisiksi ja näin ollen edellytykseksi toimintavalmiuden julistamiselle katsottujen voimassa olevien kansallisten tietojen liittäminen tietojärjestelmään saadaan Kreikan osalta päätökseen 1 päivään joulukuuta 1997 mennessä. Kansallisten tietojen tietojärjestelmään liittämisen aloittaminen riippuu liittymisvälineiden voimaantulosta. Tästä ajankohdasta alkaen Schengenin soveltamissopimusta jo soveltavilla valtioilla on valtuudet käyttää Kreikan antamia tietoja kyseisen yleissopimuksen määräysten mukaisesti. SIS-ohjausryhmä saa tehtäväksi tiedottaa jatkuvasti keskusryhmälle ja toimeenpanevalle komitealle edistymisestä todellisten tietojen liittämisessä tietojärjestelmään. 4. Schengenin sopimuksen soveltamisesta tehdyn yleissopimuksen henkilötietojen suojaamista koskevia määräyksiä sovelletaan Kreikassa niiden täydessä laajuudessa. Brysselissä 7 päivänä lokakuuta 1997. Puheenjohtaja